次韻夢得淺紅芍藥長句
作者：洪邁
朝代：宋

paragraphs: 十日愁陰病不出，卧看春歸無計惜。
詩翁遣送淮海春，衰眼熨開雲霧拆。
胭脂注臉勻未遍，肉紅借酒生春色。
了知造物著意深，傾倒春工不餘力。
年來不顧溱洧女，載酒非公復安適。
且將妙句寫餘妍，欲立佳名付精識。
一春頗困歌湮沒，回首紛華三太息。
願言乞與洗心方，歸對爐香誦周易。